Ondřej Pavel

Ondřej Pavel (s. 29. elokuuta 2000 Praha, Tšekki) on tšekkiläinen jääkiekkoilija, joka pelaa SM-liigajoukkue Tapparassa. Hän on pelipaikaltaan keskushyökkääjä, mutta Pavel osaa pelata myös laidassa. Hän on pelannut urallaan myös kaksi NHL-ottelua Colorado Avalanchessa kaudella 2023–2024.
Ura.
Seuraura.
Pavel on HC Kobra Prahan kasvatti. Kaudeksi 2016–2017 hän siirtyi HC Sparta Prahan U18-joukkueeseen, josta Pavel siirtyi kuitenkin kesken kauden Yhdysvaltoihin Iowa Wildin 16U AAA-joukkueeseen, jossa hän pelasi T1EHL-sarjaa. Minot Minotauros varasi Pavelin 182. pelaajana NAHL:n varaustilaisuudessa 2017. Hän siirtyi joukkueeseen kaudeksi 2017–2018. Kolmannessa välieräottelussa Fairbanks Ice Dogsia vastaan Pavel teki Minotaurosin 5–4-voittomaalin jatkoajalla seuran historian nuorimpana pelaajana 17-vuotiaana ja vei joukkueen Robertson Cup-finaaliin otteluvoitoin 3–0. Mestaruuden vei lopulta kuitenkin Shreveport Mudbugs lukemin 2–1. Fargo Force varasi Pavelin 162. pelaajana USHL:n varaustilaisuudessa 2018. Hän siirtyi joukkueeseen kaudeksi 2018–2019. Kaudella 2019–2020 Pavel toimi Forcen kapteenina.
Vuosina 2020–2023 Pavel kävi Minnesotan osavaltionyliopistoa Mankatossa. Hän voitti "Freshman-vuotensa" 2020–2021 päätteeksi WCHA:n runkosarjan mestaruuden. Pavel voitti "Sophomore-vuotensa" 2021–2022 ja "Junior-vuotensa" 2022–2023 päätteeksi sekä CCHA:n mestaruuden että runkosarjan mestaruuden. Jälkimmäisen kauden päätteeksi hänet palkittiin myös divisioonan opiskelijapalkinnolla ja valittiin akateemiseen tähdistökentälliseen.
Maaliskuussa 2023 Pavel teki kaksivuotisen tulokassopimuksen Colorado Avalanchen kanssa. Hän liittyi samalla loppukaudeksi 2022–2023 ammattilaistryout-sopimuksella AHL-joukkue Colorado Eaglesin vahvuuteen. Pavel pelasi siellä kaksi runkosarjaottelua ilman tehopisteitä ja neljä pudotuspeliottelua tehden kaksi syöttöpistettä. Kauden 2023–2024 hän pelasi pääasiassa Eaglesissa, jossa Pavel pelasi varsinaisen tulokaskautensa aikana 61 runkosarjaottelua tehopistein 6+4=10 ja kaksi pudotuspeliottelua ilman tehopisteitä. Hän debytoi myös NHL:ssä, jossa Pavel pelasi kaksi runkosarjaottelua ilman tehopisteitä. Hän teki NHL-debyyttinsä Avalanchessa 7. marraskuuta 2023 vieraissa New Jersey Devilsia vastaan. Pavel pelasi joukkueensa nelossentterinä ja sai ottelussa jääaikaa 6.59 minuuttia. Hänelle merkittiin teholukema –1 ja hän toimi myös Avalanchen sijaiskärsijänä joukkuerangaistuksessa liian monesta pelaajasta jäällä.
Pavel loukkaantui syksyn 2024 harjoitusleirillä ja oli loukkaantumisen vuoksi sivussa marraskuulle saakka. Kuntouduttuaan hän pelasi Colorado Eaglesin AHL-joukkueessa 14 ottelua, kunnes joulukuun lopulla Colorado Avalanche kauppasi Pavelin ja vuoden kolmannen kierroksen varausvuoron Nashville Predatorsiin vaihdossa hyökkääjä Juuso Pärssiseeen. Hän pelasi loppukauden 2024–2025 AHL-joukkue Milwaukee Admiralsissa.
Kaudeksi 2025–2026 Pavel siirtyi 1+1-vuotisella sopimuksella SM-liigajoukkue Tapparaan.
Maajoukkueura.
Pavel pelasi alle 20-vuotiaiden MM-kilpailuissa vuonna 2020. Hän pelasi myös alle 18-vuotiaiden Ivan Hlinkan muistoturnauksessa vuonna 2017, jolloin Pavel voitti hopeaa. Hän pelasi myös World U-17 Hockey Challengessa vuonna 2016. Yhteensä Pavel on pelannut seitsemän nuorten ja 33 poikien maaottelua.
Pelityyli.
Tapparan urheilupäällikkö Janne Lahden mukaan Pavel on työteliäs ja fyysinen kahden suunnan hyökkääjä, joka voi pelata niin keskellä kuin laidassakin. Tapparan tiedotteen mukaan hänet on tunnettu myös vahvana aloittajana.